b'\n_START_ARTICLE_\nSuihkuvirtaus\n_START_PARAGRAPH_\nSuihkuvirtaus on ylh\xc3\xa4\xc3\xa4ll\xc3\xa4 troposf\xc3\xa4\xc3\xa4riss\xc3\xa4 kulkeva putkimainen nopean tuulen vy\xc3\xb6hyke. Kovimman tuulen alue on kapea, mutta tuuli heikkenee laajalla alueella suihkuvirtauksen ymp\xc3\xa4rill\xc3\xa4. Suihkuvirtauksen keskustan nopeus on 30-120 m/s. Suihkuvirtaus voi vauhdittaa tai hidastaa lentokonetta. Lent\xc3\xa4j\xc3\xa4t kutsuvat suihkuvirtausta slangissaan monesti nimell\xc3\xa4 jetti._NEWLINE_Yl\xc3\xa4pilvet muuttuvat nauhamaiseksi suihkuvirtauksissa. Suihkuvirtaus kulkee matalapaineen s\xc3\xa4\xc3\xa4rintamien yll\xc3\xa4 ja on siis karkeasti ottaen aina huonon s\xc3\xa4\xc3\xa4n alueella. Joillain alueilla suihkuvirtaus katkeaa, kun virtaus heikkenee alle 30 m/s._NEWLINE_Suihkuvirtaus sijaitsee suunnilleen matalapaineen reitill\xc3\xa4 ja ilmamassojen rajalla. Suihkuvirtaus kiemurtelee k\xc3\xa4\xc3\xa4rmem\xc3\xa4isesti. T\xc3\xa4ss\xc3\xa4 aaltoilussa on sek\xc3\xa4 lyhyit\xc3\xa4 ett\xc3\xa4 pitki\xc3\xa4 aaltoja. Lyhyet aallot vastaavat matalapaineita. Pitk\xc3\xa4t, hitaat aallot m\xc3\xa4\xc3\xa4r\xc3\xa4\xc3\xa4v\xc3\xa4t suurs\xc3\xa4\xc3\xa4tilan. Jos suihkuvirtaus kulkee Suomesta pohjoiseen, t\xc3\xa4\xc3\xa4ll\xc3\xa4 on l\xc3\xa4mmint\xc3\xa4, jos etel\xc3\xa4\xc3\xa4n, t\xc3\xa4\xc3\xa4ll\xc3\xa4 on kylmemp\xc3\xa4\xc3\xa4. Jos suihkuvirtaus kulkee meid\xc3\xa4n ylitsemme, huono s\xc3\xa4\xc3\xa4 on tavallista.\n_START_SECTION_\nSuihkuvirtauksen ominaisuuksia\n_START_PARAGRAPH_\nVoimakkain on polaarinen suihkuvirtaus polaarisen ja keskileveysasteiden ilmamassojen rajalla, joka kiemurtelee suunnilleen leveyspiirien 45\xc2\xb0 ja 65\xc2\xb0 ilmamassojen rajalla. Kun Euroopan ja Suomen alueella puhutaan suihkuvirtauksesta, tarkoitetaan monesti juuri t\xc3\xa4t\xc3\xa4 suihkuvirtausta._NEWLINE_Polaarisuihkuvirtauksen leveys on 40-160 kilometri\xc3\xa4 ja paksuus 2-3 kilometri\xc3\xa4. Suihkuvirtauksen ytimess\xc3\xa4 tuulen nopeus voi olla yli 80 m/s._NEWLINE_Heikompia ovat subtrooppinen suihkuvirtaus keskileveysasteiden ja trooppisen ilmamassan rajalla (leveyspiirin 30\xc2\xb0 paikkeilla) ja arktinen suihkuvirtaus polaarisen ja arktisen ilmamassan rajoilla (suunnilleen leveyspiirill\xc3\xa4 70\xc2\xb0). Talvella subtrooppinen suihkuvirtaus heikkenee tai katoaa kokonaan ja polaarisuihkuvirtaus siirtyy l\xc3\xa4hemm\xc3\xa4ksi napaa._NEWLINE_Suihkuvirtaukset puhaltavat keskim\xc3\xa4\xc3\xa4rin l\xc3\xa4nnest\xc3\xa4 it\xc3\xa4\xc3\xa4n, mutta tekev\xc3\xa4t k\xc3\xa4\xc3\xa4rmem\xc3\xa4isi\xc3\xa4 mutkia. Suihkuvirtauksen sijainti kullakin hetkell\xc3\xa4 on t\xc3\xa4rke\xc3\xa4\xc3\xa4 tietoa pitk\xc3\xa4n matkan lentojen suunnittelussa, sill\xc3\xa4 kovaan vastatuuleen lent\xc3\xa4minen haaskaa polttoainetta. Suihkuvirtauksiin liittyy my\xc3\xb6s turbulenssia, joka on aina ep\xc3\xa4mukavaa matkustajille ja joskus vaarallista._NEWLINE_Jos tarkastellaan yl\xc3\xa4tuulen nopeuskarttaa, huomataan suihkuvirtauksen nopean tuulen alueen olevan hyvin katkonainen, ja n\xc3\xa4in ollen virtausreitti ei hahmotu aina helposti. Suihkuvirtaukset ovat olemassa l\xc3\xa4hes aina, ja kiert\xc3\xa4v\xc3\xa4t periaatteessa koko maapallon, mutta joissakin kohdissa virtaus levi\xc3\xa4\xc3\xa4 niin laajalle alalle, ett\xc3\xa4 tuulennopeus maksimikohdassakin pienenee alle suihkuvirtauskriteerien - vertaa jokeen, joka virtaa kapeikoissa lujaa ja leve\xc3\xa4mmiss\xc3\xa4 uoman kohdissa rauhallisemmin. Toisissa kohdin on taas nopeumia, englanniksi jet streak (jet max, jet surge). Jos suihkuvirtauksen nopeusmaksimi on matalapaineen oikealla puolelle, matalapaine heikkenee; jos se on vasemmalla puolella, matalapaine vahvistuu. Matalapaine n\xc3\xa4kyy esimerkiksi 500 millibaarin yl\xc3\xa4kartassa aaltona._NEWLINE_Suihkuvirtaus n\xc3\xa4kyy monesti nauhamaisina keski- ja yl\xc3\xa4pilvin\xc3\xa4. Tyypillinen suihkuvirtauksen merkki on kuituinen untuvapilvi tai verhopilvi, joka ulottuu horisontista toiseen. Suihkuvirtaus n\xc3\xa4kyy monesti satelliittikuvissa selv\xc3\xa4n\xc3\xa4 nauhamaisena pilvimuodostumana.\n_START_SECTION_\nHistoriaa\n_START_PARAGRAPH_\nJapanilainen meteorologi Wasaburo Ooishi teki ensimm\xc3\xa4isi\xc3\xa4 havaintoja suihkuvirtauksista ilmapalloillaan Fuji-vuorella jo 1920-luvulla. H\xc3\xa4nen tutkimuksensa j\xc3\xa4iv\xc3\xa4t l\xc3\xa4nsimaissa l\xc3\xa4hes huomiotta. Yhdysvaltalainen lent\xc3\xa4j\xc3\xa4 Wiley Post saa osin kiitt\xc3\xa4\xc3\xa4 suihkuvirtauksia ensimm\xc3\xa4isest\xc3\xa4 onnistuneesta yksinlennosta maailman ymp\xc3\xa4ri. Lennon aikana h\xc3\xa4n huomasi useamman kerran mittarien n\xc3\xa4ytt\xc3\xa4v\xc3\xa4n maanopeuden olevan huomattavasti ilmanopeutta korkeampi._NEWLINE_Suihkuvirtausten osuus matalapaineiden rakenteessa selvisi Jacob Bjerknesin ja suomalaisen Erik Palm\xc3\xa9nin vuonna 1937 j\xc3\xa4rjest\xc3\xa4m\xc3\xa4ss\xc3\xa4 kokeessa jossa tehtiin kahden p\xc3\xa4iv\xc3\xa4n ajan radioluotauksia 11 Euroopan maassa ja seurattiin matalapaineen kolmiulotteisen rakenteen kehittymist\xc3\xa4. Nimen "suihkuvirtaus" (saks. Strahlstr\xc3\xb6mmung) keksi saksalainen meteorologi H Seilkopf, joka kirjoitti 1939 s\xc3\xa4\xc3\xa4oppia lent\xc3\xa4jille (Seilkopf, H. 1939: Maritime Meteorologie: Handbuch der Fliegenwetterkund.)_NEWLINE_Sodan j\xc3\xa4lkeen Carl-Gustaf Rossby ja Palm\xc3\xa9n kehittiv\xc3\xa4t suihkuvirtausteoriaa edelleen Chicagon yliopistossa. Palm\xc3\xa9n oli tyytym\xc3\xa4t\xc3\xb6n yhden suihkuvirtauksen malliin ja esitti, ett\xc3\xa4 l\xc3\xa4hemp\xc3\xa4n\xc3\xa4 p\xc3\xa4iv\xc3\xa4ntasaajaa pit\xc3\xa4\xc3\xa4 olla toinen, subtrooppinen suihkuvirtaus. Vuonna 1956 Norman Phillips simuloi ilmakeh\xc3\xa4n yleist\xc3\xa4 kiertoliikett\xc3\xa4 virtausmallilla, jota ajettiin yhdess\xc3\xa4 ensimm\xc3\xa4isist\xc3\xa4 tietokoneista. T\xc3\xa4m\xc3\xa4 vahvisti monia teoreettisesti tunnettuja asioita, kuten toisen suihkuvirtauksen olemassaolon._NEWLINE_Suihkuvirtauksista saatiin paljon havaintoja pommikoneilta toisen maailmansodan aikana._NEWLINE_Japanilaiset k\xc3\xa4yttiv\xc3\xa4t suihkuvirtauksia hyv\xc3\xa4kseen toisessa maailmansodassa l\xc3\xa4hett\xc3\xa4m\xc3\xa4ll\xc3\xa4 tuhansia pommein varustettuja ilmapalloja valtameren yli Yhdysvaltoihin. Operaatio ei onnistunut toivotusti. Suurin osa palloista l\xc3\xb6ydettiin, ja l\xc3\xa4nness\xc3\xa4 operaatio onnistuttiin salaamaan. Yksi l\xc3\xb6yt\xc3\xa4m\xc3\xa4tt\xc3\xa4 j\xc3\xa4\xc3\xa4neist\xc3\xa4 pommeista aiheutti kuolonuhrin viel\xc3\xa4 sodan j\xc3\xa4lkeen.\n_START_SECTION_\nSuihkuvirtaukset ja matalapaine\n_START_PARAGRAPH_\nMatalan keskus on pohjoisella pallonpuoliskolla polaaririntaman suihkuvirtauksen pohjoisen osoittavan aallon l\xc3\xa4nsipuolella hieman ylh\xc3\xa4\xc3\xa4ll\xc3\xa4. Suihkuvirtauksen kohdalla yl\xc3\xa4kartassa n\xc3\xa4kyv\xc3\xa4 matala on maanpintamatalasta koilliseen. Suihkuvirtaus kulkee ylh\xc3\xa4\xc3\xa4ll\xc3\xa4 l\xc3\xa4mpim\xc3\xa4n rintaman reunan takana, ja kylm\xc3\xa4n rintaman reunan edess\xc3\xa4. Suihkuvirtauksen nopea ydin on matalapaineessa suunnilleen rintamien kohdalla. L\xc3\xa4mpim\xc3\xa4ss\xc3\xa4 rintamassa suihkuvirtaus puhaltaa suunnilleen untuvapilvien p\xc3\xa4\xc3\xa4ll\xc3\xa4 rintaman suuntaisesti, ja se riepottelee untuvapilvi\xc3\xa4. Kylm\xc3\xa4ss\xc3\xa4 rintamassa suihkuvirtaus puhaltaa noin 400-500 km maanpintarintaman j\xc3\xa4lkeen._NEWLINE_Matalapaineen suihkuvirtaukset havaitaan nauhamaisina ja kuitumaisina yl\xc3\xa4pilvimuotoina, esimerkiksi Cirrus radiatus, ja joskus my\xc3\xb6s aaltomaisina untuvapilvin\xc3\xa4, Cirrus undulatus. Suihkuvirtaus voi joskus ruokkia ukkospilve\xc3\xa4.\n_START_SECTION_\nAlatroposf\xc3\xa4\xc3\xa4rin suihkuvirtaus\n_START_PARAGRAPH_\nOn olemassa my\xc3\xb6s pienialaisia lyhytkestoisia alatroposf\xc3\xa4\xc3\xa4rin suihkuvirtauksia, joiden nopeus on 15-30 m/s. N\xc3\xa4m\xc3\xa4 liittyv\xc3\xa4t usein matalapaineen rintamarakenteeseen (sy\xc3\xb6tt\xc3\xb6virtaus). My\xc3\xb6s korkeapaineessa inversion yhteydess\xc3\xa4 kitkan vaikutuksen katkeaminen ja tiheysero voivat saada aikaan inversion yl\xc3\xa4rajalle y\xc3\xb6llisen alatroposf\xc3\xa4\xc3\xa4rin suihkuvirtauksen.'